Franciscus a Dintavilla, Dei et sancte sedis apostolice gratia, episcopus Autissiodor. singulis decanis, abbatibus, prioribus, ceterisque viris ecclesiasticis qui sacro, ecumenico et generali concilio interesse debent ac tenentur, salutem in Domino. Litteras a reverendo in Christo patre domino cardinali a Borbonio, Senon. archiep. metropol. nostro accepimus, quibus nos certiores facit de resumptione, prosecutione et continuatione sacri generalis concilii Tridentini per sanctissimum dominum nostrum papam Julium III, proximis maii kalendis apud Tridentum inchoanda, atque propterea nobis eam generalis concilii reductionem omnibus et singulis nostre diecesis qui illi interesse debent, notificare injungit. Cui tam pio ac salubri operi deesse nolentes, prefatique reverendissimi metropolitani nostri mandatum pro christiane religionis stabilimento totis viribus exequi desiderantes vobis dicti generalis concilii prosecutionem harum serie intimamus et significamus, vos et vestrum quemlibet admonentes, et in Domino hortantes, ut in hac tam salutifera et necessaria deliberatione vos ita geratis, nec quid ex parte vestra desit aut desideretur. Quod per gratiam suam vobis concedat qui in nobis omnibus et velle et perficere operatur Deus. Datum in palatio nostro episcopali Autissiodor. sub nostro sigillo, die prima mensis aprilis, anno Domini M D LI, post Pascha. Duchié.